  Туспуктэм: vk.com (Ярослав Семёнов) Наталия Сильвестрова 2023-тӥ арын Удмуртиын «Жильё и городская среда» йӧскалык ӵектосъя 89 мер интыосты умоятозы. Со сярысь элькун кивалтэтлэн тӧроез Ярослав Семёнов «ВКонтакте» мерлыко вотэсысь бамаз ивортӥз. Выльдоно интыос пӧлын Ижкарысь Кызьпу арама но «Тишино» парк, Воткаысь Юбилейной урамысь сквер но Богатырёвской парк, Сарапулысь карлы 200 ар площадь, Глазкарысь Карл Маркс нимо бульвар но лулчеберетъя но спортъя «Победа» центр вӧзысь площадь, Можгаысь Нылпи парк. Кылем арын та интыос понна Удмуртиын улӥсьёс куаразэс сётӥзы. Озьы ик каръёсысь 60 азбаръёсты тупатозы. Со понна федерал но улос коньдэтъёсысь 410 миллион манет высъязы. Кыӵе луоз азбарлэн тусыз но пуштросэз, коркаосын улӥсьёс асьсэос быръёзы. Со сяна, пичи каръёс пӧлын вожвылъяськонын вормем но федерал коньлдэтысь грант утэм ӵектосъёсты быдэстыны кутскозы. Со Воткаысь «Ритм леса», Сарапулысь «Сарапульские острова», Глазкарысь «Культурный квартал»  ӵектосъёс. Ярослав Семёновлэн кылъёсызъя, оштолэзе - куартолэзе вуоно арын умоятоно интыос понна куара сётон ортчоз.  Тодэ вайытом, 2022-тӥ арын Удмуртиын йӧскалык ӵектосъя 166 обеъктъёсты умоятӥзы.  Тегъёс: Удмуртия лэсьтӥськон тупатъянужъёс умоятон  